
Preporuke za sprječavanje infekcije u ugostiteljskim objektima s terasama i bez 
njih te u ugostiteljskim objektima u smještajnim kapacitetima 


Radi sprječavanja širenja infekcije tijekom boravka u ugostiteljskim objektima s terasama i bez njih 
te u ugostiteljskim objektima u smještajnim kapacitetima potrebno je osigurati fizički razmak 
među posjetiteljima te između posjetitelja i zaposlenika. Ove se preporuke odnose i na obiteljska 
poljoprivredna gospodarstva koja u sklopu svog rada i funkcioniranja kao pravnog subjekta nude 
usluge smještaja, organizacije proslava, poslužuju hranu, piće i napitke. 


Vidljive obavijesti 

Za sve djelatnike i posjetitelje na vidljivom je mjestu potrebno postaviti obavijesti o potrebi 
pridržavanja općih higijenskih mjera i mjera fizičke udaljenosti te nošenju maski za lice ili 
medicinskih maski u objektu. Na ulazu u objekt i drugdje na vidnom mjestu u objektu mora biti 
istaknuta obavijest o maksimalnom dopuštenom broju gostiju koji se smiju nalaziti unutar objekta. 


Dopušteni broj osoba u prostoru objekta 

U prostoru ugostiteljskog objekta dopušta se onoliko osoba koliko ih objekt može primiti na način 
da korisna površina objekta ima 4 m? površine po svakom gostu. Na ulazu u objekt i drugdje na 
vidnom mjestu u objektu mora biti istaknuta obavijest o maksimalnom dopuštenom broju gostiju 
koji se smiju nalaziti unutar objekta. 


Ograničenje ukupnog broja posjetitelja 


Ograničenje broja posjetitelja može se postići na način da se na raspolaganje stavi onaj broj 
stolova koji je moguće postaviti tako da su stolovi međusobno udaljeni najmanje 3 m a za svakog 
gosta u prostoru treba biti osigurano 4 m? površine prostora. Ulazak gostiju regulira se na način da 
sljedeći posjetitelj ili skupina posjetitelja može ući tek kad prethodna skupina posjetitelja napusti 
prostor objekta. Fizički razmak između pojedinih grupa posjetitelja mora biti najmanje 1,5 m. Za 
stolovima mogu sjediti organizirane skupine gostiju pri čemu među pojedinim skupinama gostiju u 
objektu razmak mora biti najmanje 1,5 m. Primjerice, članovi jedne obitelji sjede udaljeni 1,5 m od 





druge skupine gostiju, čak i ako se radi o dugačkim stolovima koji su namijenjeni za sjedenje više 
osoba. 


Organizacija rada 


U objektima se stolovi do dolaska gostiju drže praznima, a pribor se servira kada gosti sjednu. 
Preporučuje se jelovnike istaknuti na ulazu ili drugom vidljivom mjestu na odgovarajući način u 
plastificiranom obliku, odnosno preporučuje se ukloniti klasične oblike jelovnika. Moguće je 
posjetiteljima dati usmenu preporuku ili na koji drugi prihvatljivi način iskazati ponudu hrane i 
pića. 


Radno vrijeme objekta. Preporučuje se da da radno vrijeme objekta završi do ponoći. 


COVID-redar. Okupljanja bilo koje vrste i sadržaja, koja uključuju više od 50 sudionika, moraju 
imati COVID-redara na svakih 50 okupljenih osoba. Svi sudionici moraju biti upoznati s mjerama 
prevencije za pojedini događaj. Za organizaciju okupljanja u skladu s mjerama kao i ishođenje svih 
potrebnih odobrenja odgovoran je organizator a za provedbu uputa zaduženi su COVID-redari koje 
je dužan educirati i opremiti organizator skupa. 


Maske za lice. U ugostiteljskoj djelatnosti nose ih svi zaposlenici dok ih gosti nose samo kada ne 
sjede za stolom ili ne konzumiraju hranu, piće i napitke. Maske za lice ili medicisnke maske 
obavezno se nose tako da uvijek prekrivaju i nos i usta. 


Fizički razmak između gostiju. Razmak između gostiju postiže se na način da se među gostima koji 
sjede za stolom održava razmak od 1,5 metra, što znači da bi stolovi za sjedenje trebali 
međusobno biti udaljeni najmanje 3 metra. 


Nema stajaćih mjesta. Nema stajaćih mjesta niti visokih stolova ako se za visokim stolovima 
omogućuje jedino stajanje gostiju oko stola. Za šankom (barsko posluživanje pića) postoje samo 
sjedeća mjesta i stajanje je zabranjeno izuzev u vrlo malim ugostiteljskim objektima gdje postoji 
samo barsko posluživanje napitaka i gdje radi samozaposlena ili jedna zaposlena osoba. Tu stajaća 
mjesta moraju biti označena na način da se poštiva razmak između gostiju. Najveći broj osoba koje 
smiju u istom času boraviti u prostoru takvog objekta računa se tako da je osigurano 4m“ korisne 
površine objekta po jednom gostu, a zaposleni mora nositi vizir i masku ako ne može održati fizički 
razmak prema gostu kojeg poslužuje. Svako poistovjećivanje barskih mjesta u takvim objektima sa 
sličnim okolnostima u drugim ugostiteljskim objektima nije dopušteno. Svi drugi veći objekti 
moraju imati dostupne visoke stolice za sjedenje razmaknute 1,5 metar jedna od druge. 


Rezervacija mjesta ili najava dolaska. Gosti su dužni unaprijed online rezervirati mjesto u 
ugostiteljskom objektu tipa noćni bar ili klub. Pružatelj usluge više ne nudi rezervacije nakon što su 


popunjena sva mjesta u objektu predviđena za boravak gostiju, a poštivajući propisane mjere. 


Glasnoća glazbe. Glasnoća glazbe, odnosno buka u prostoru regulirana je propisima. 





Evidencija sudionika. U objektima tipa noćni bar ili klub preporučuje se vođenje evidencije 
sudionika i osoblja radi lakšeg praćenja kontakata u slučaju eventualne pojave zaraze virusom 
SARS-CoV-2 pri čemu će se prikupljati osnovni podatci: ime, prezime i broj telefona. 


Dnevno mjerenje temperature gostima. Gostima ugostiteljskih objekata tipa noćni bar ili klub 
mora se izmjeriti temperatura na ulazu u objekt, u slučaju da im je tjelesna temperatura mjerena 
beskontaktnim toplomjerom izmjerena 37,2"C ili viša neće im biti omogućen ulazak u ugostiteljski 
objekt već se upućuju kući i dalje postupaju sukladno zdravstvenom stanju. 


Dezinficijens. Dezinficijens mora biti dostupan na više mjesta u prostoru i to najmanje 1 doza od 
500 ml na svakih 10 osoba, a preporučljivo na svakom stolu. 


Posluživanje hrane i pića. Posjetitelji također mogu u ugostiteljskom objektu naručiti obrok, piće 
ili napitak koji će uzeti sa sobom i konzumirati na terasi, odnosno na otvorenome. Prilikom 
naručivanja mora se poštovati fizički razmak od najmanje 1,5 m između kupaca koji čekaju u redu. 
Za šankom je moguće naručiti i preuzeti hranu, piće ili napitak bez zadržavanja. 


Određuje se jedan zaposlenik koji poslužuje unaprijed točno određeni broj stolova kako bi se što 
više smanjilo miješanje zaposlenika i gostiju. Između naplaćivanja usluge i posluživanja pojedinih 
posjetitelja zaposlenik objekta mora dezinficirati ruke. 


Posebna pravila za ugostiteljske objekte u smještajnim kapacitetima i ostale koji imaju buffet 
način posluživanja. Tijekom boravka u prostorijama u kojima je buffet, kao i u redu pri 
samoposluživanju za švedskim stolom, preporučuje se da gosti održavaju fizički razmak od 1,5 m, 
osim ako se radi o članovima iste obitelji ili osoba koje su uobičajeno u bliskom kontaktu. 
Preporučuje se da posluživanje ili samoposluživanje za švedskim stolom bude provedeno tako da 
ponuđena hrana bude poslužena na stolovima u jednom redu, omogućujući time kružno kretanje 
uzvanika oko stola, tako da se uzvanici čim manje zadržavaju ispred hrane. Ostale mjere fizičke 
udaljenosti vezane za obiteljske ili druge grupe posjetitelja koje u skupini koriste usluge objekta 
vrijede kao i za sve druge ugostiteljske objekte. 


Zaštita zdravlja zaposlenih 


Odnosi se na prodajno i uslužno osoblje. Svima treba stalno biti na raspolaganju dezinfekcijsko 
sredstvo kojim će periodički dezinficirati ruke. Ako je moguće, preporučuje se prostorno osigurati 
razmak od minimalno 1,5 m između poslužitelja ili blagajnika i kupca prilikom izdavanja robe i 
plaćanja robe, odnosno ako je moguće, ugraditi zaštitnu pregradu na mjestu posluživanja i na 
blagajni, koja će fizički odvojiti blagajnika od kupca. Treba poticati beskontaktno plaćanje 
bankovnim karticama. 


Ugostitelji se trebaju pridržavati najviših higijenskih standarda. Nakon odlaska svake skupine 
gostiju stol, stolice i druge površine koje su gosti dodirivali potrebno je prebrisati dezinficijensom, 
odnosno ukloniti stolnjake čak i ako nisu vidno zaprljani. 


Zabranjuje se posluživanje grickalica u zdjelicama po stolovima, na stolovima se ne ostavljaju 
posudice za sol/papar/ulje/ocat/druge začine već se donose nove, prethodno oprane_ ili 
dezinficirane posudice za svaku skupinu novih gostiju. 


Zatvaranje objekta. U okolnostima u kojima se iz epidemiološke anamneze oboljelih utvrdi da je 
izvor/okolnost  zaražavanja SARS-CoV-2 virusom boravak u noćnom klubu, preporučuje se da 





sanitarni inspektor sukladno članku 69. stavak 2. točka 2. Zakona o zaštiti pučanstva od zaraznih 
bolesti, odmah obustavi rad objekta s vremenom važenja odluke o obustavi rada sukladno 
mišljenju sanitarnog inspektora odnosno epidemiologa. Zatvaranje objekta uvodi se radi provedbe 
testiranja djelatnika i provedbe dezinfekcije prostora i traje sve dok djelatnici moraju biti u 
samoizolaciji odnosno izolaciji. Ako objekt/poslodavac raspolaže s dovoljno zaposlenika koji rade u 
smjenama, tada se zatvaranje objekta provodi radi dezinfekcije i testiranja onih djelatnika za koje 
je to utvrđeno nužnim. 


Čišćenje i dezinfekcija prostora. Kvake i rukohvate na vratima, površine rukohvata i rubove vrata 
na hladnjacima kao i ostale površine za koje se uoči da ih kupci često dodiruju trebaju se 
kontinuirano prebrisavati dezinficijensom na bazi alkohola ili nekim drugim sredstvom s 
deklariranim virucidnim djelovanjem prema uputama proizvođača. 


Zatvorene prostore u kojima borave gosti treba redovito prozračivati. 
Upute za čišćenje i dezinfekciju prostora dostupne su na sljedećim poveznicama: 


Bez oboljelih od bolesti COVID-19: https://www.hzjz.hr/wp-content/uploads/2020/03/Ciscenje-i- 
dezinfekcija-prostorije-bez-oboljelih-od-COVID-19-2.4.2020..pdf 


Osobe pod sumnjom ili oboljele od bolesti COVID-19: https://www.hzjz.hr/wp- 
content/uploads/2020/03/Ciscenje-i-dezinfekcija-prostora-u-kojima-je-boravila-osoba-pod- 





sumnjom-COVID-19-2.4.2020..pdf 


Ostale opće mjere prevencije širenja bolesti COVID-19 dostupne su na: https://www.hzjz.hr/wp- 
content/uploads/2020/03/Dodatne-upute-za-pojedince-kolektive-i-poslodavce.pdf 


Dnevno mjerenje tjelesne temperature zaposlenika. Osoblje treba u jutarnjim satima prije 
dolaska na posao izmjeriti tjelesnu temperaturu. Ako je tjelesna temperatura viša od 37,2 “C, ako 
se osoba osjeća bolesno ili ima bilo koje znakove bolesti (odnosi se na sve simptome i znakove 
bolesti, ne samo na bolesti dišnih puteva), treba se javiti nadređenom i ne dolaziti na posao dok se 
telefonski ne javi liječniku obiteljske medicine. 


Maske za lice. Preporučuje se nošenje maski za lice u zatvorenom prostoru. Osim medicinskih 
maski mogu se koristiti i platnene maske za lice koje se peru na minimalno 60"C i ponovno koriste. 
Upute o pravilnom korištenju maski dostupne su na poveznici: https://www.hzjz.hr/wp- 


content/uploads/2020/03/Maske-za-lice-1.pdf. 


Ventilacija unutarnjih prostora obavezna. Obavezna je ventilacija unutarnjih prostora, naročito 
ako nije moguće prirodno prozračivanje. Preporučuju se iduće postavke ventialcije: temperatura 
između 24 *C i27*C za hlađenje tijekom toplijeg vremena, a relativna vlažnost zraka između 
50% i 60%. Klimatizacija i ventilacija smatraju se učinkovitim mjerama kontrole za sprečavanje 
infekcija na radnom mjestu. Ako se ventilacijski sustav dobro održava, rizik od prijenosa ne bi 
trebao biti značajan. Pod dobro održavanim, podrazumijeva se da se sustav periodički pregledava, 
koriste se učinkoviti filtri, filtri se mijenjaju prema preporukama proizvođača, a kanalski sustavi 
periodički čiste. 

Korištenje ventilatora preporučuje se na mjestima gdje je samo jedna osoba u sobi. U kolektivima, 
kada je više ljudi prisutno u prostoru, ne preporučuje se uporaba ventilatora za cirkulaciju / 
hlađenje zraka, posebno u malim, zatvorenim ili djelomično otvorenim prostorima s minimalnom 
izmjenom vanjskog zraka. 


